เอสเอ็มอีแบงก์เร่งฟื้นตัวปล่อยกู้2หมื่นล้าน
เอสเอ็มอีแบงก์เร่งอัดสินเชื่อ 2 หมื่นล้าน เลิกเพดานปล่อยกู้ 15 ล้านบาทต่อราย หวังกำไร 500 ล้านบาท
18 มี.ค. 2556

เอสเอ็มอีแบงก์เร่งอัดสินเชื่อ 2 หมื่นล้าน เลิกเพดานปล่อยกู้ 15 ล้านบาทต่อราย หวังกำไร 500 ล้านบาท 




นายพิชัย ชุณหวชิร ประธานกรรมการฟื้นฟูกิจการธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ เปิดเผยว่า ได้สั่งการให้เจ้าหน้าที่สินเชื่อลงพื้นที่ เพื่อเร่งเดินหน้าปล่อยกู้ให้กับผู้ประกอบการขนาดกลางและขนาดย่อม หรือเอสเอ็มอี โดยยอดสินเชื่อในช่วง 3 เดือนแรกของปี 2556 สามารถปล่อยกู้ได้กว่า 3,000 ล้านบาท ถือว่าสูงกว่าเป้าหมายที่คาดว่าจะขยายสินเชื่อเฉลี่ยไตรมาสละ 2,500 ล้านบาท รวมทั้งปีเป็นเงินราว 1 หมื่นล้านบาท
สำหรับลูกค้ารายเก่าที่มีประวัติชำระหนี้ดีต้องการขอสินเชื่อเพิ่มสามารถรีไฟแนนซ์ได้ ส่วนลูกหนี้จากแบงก์อื่นที่มีธุรกิจเหมาะกับวัตถุประสงค์ของเอสเอ็มอีแบงก์ ซึ่งเคยได้กู้จากแบงก์เก่า 5 ล้านบาทแล้ว อยากจะมากู้เพิ่มที่นี้เป็น 10-15 ล้านบาท เข้าข่ายพิจารณาได้ แต่จะไม่รับลูกหนี้เอ็นพีแอลที่รีไฟแนนซ์จากแบงก์อื่น
“หากเราปล่อยกู้ได้ 2 หมื่นล้านบาท เท่ากับปีนี้โตได้ 5% เชื่อว่าจะทำกำไรได้เดือนละ 50-100 ล้านบาท ทำให้ทั้งปีกำไร 500 ล้านบาท หากแก้หนี้เสียได้ 1 หมื่นล้านบาท ก็ตีสำรองกลับมาเป็นกำไรได้ 3,000 ล้านบาท แต่ตอนนี้ยังลดรายจ่ายลงไม่ได้มาก ซึ่งหากได้รับเงินเพิ่มทุน 555 ล้านบาท ในเดือน มี.ค.นี้แล้ว ก็เตรียมเสนอแผนเพิ่มทุนปลายปีอีก 1,200 ล้านบาท เพื่อให้มีทุนรองรับการขยายสินเชื่อปีละ 1 แสนล้านบาท” นายพิชัย กล่าว
นายภิญโญ ตั๊นวิเศษ ที่ปรึกษา รมช.คลัง ประธานคณะอนุกรรมการกำกับและติดตามการพัฒนาคุณภาพสินเชื่อและการแก้ไขปัญหาหนี้ที่ไม่ก่อให้เกิดรายได้ของเอสเอ็มอีแบงก์ กล่าวว่า ในงานเปิดโครงการ SMEs &amp; OTOP สู่เวทีโลกที่มีขึ้นวันที่ 18 มี.ค.นี้ เอสเอ็มอีแบงก์เตรียมเปิดตัวสินเชื่อเอสเอ็มอี เพื่อช่วยผู้ประกอบการบุกเออีซีวงเงิน 1 หมื่นล้านบาท
ทั้งนี้ ยืนยันว่าลูกค้าที่มีประวัติชำระหนี้ดี สามารถขอสินเชื่อได้มากกว่า 15-20 ล้านบาท โดยคณะกรรมการธนาคารจะพิจารณาเป็นกรณีพิเศษ